Gotovo da je nemoguće radni vijek jednog učitelja pretočiti u nekoliko rečenica.

Vjekoslav Pintar, ili kako su ga svi zvali Pintar, proveo je u našoj školi Skrad više od 40 godina. Imao je sreću da je svoje učiteljsko zvanje započeo u svojoj školi u kojoj je dobio osnovnu naobrazbu.

Koliko god se nekima činilo zgodno, s druge strane trebao se dokazivati svaki dan pošto je radio sa svojim učiteljima kojima je postao kolega.

A on se od prvog dana primio posla i izvršavao sve obveze učitelja.

Sposoban i snalažljiv postaje drag razrednik mnogim generacijama učenika. Slijede tu bezbrojni roditeljski sastanci, rješavanje učeničkih problema, izleti, vođenje osmaša na ekskurziju, pomaganje kolegicama, tehnička pomoć na svim priredbama,, sindikalne obveze, itd. itd.

Često se znao primiti i zadaća domara. Jednostavno postaje „Katica za sve“.

Nakon rata, već dulji niz godina vrši funkciju ravnatelja škole i to ozbiljno, savjesno, zakonski i pravno uspješno, a u digitalno doba pronalazi sebe i postaje glavni kotačić u svemu.

Potvrđuje se kao pravi učitelj s puno razumijevanja i strpljenja prema svima u školi.

Ne pokazuje netrpeljivost i nervozu ni prema kome.

Ostavlja prostor svima da kažu što žele, misle, trebaju, uz uvažavanje i toleranciju.

Vodi kolektiv mirnim, ali sigurnim vodama, mudro i vješto da nitko ne osjeti poseban teret, stres ili sumnju u rješivost određenog problema.

Svoju ljubav prema sportu uspješno povezuje s ostalim školskim aktivnostima.

Iza sebe ostavlja renoviranu i modernu školu, koja tehnologijom ne zaostaje ni za jednom gradskom školom.

Na kraju je bitno reći da je uvijek bio i ostao zaljubljenik svoga kraja, svoga Skrada i volio svoj „skrački“ kaj, kao pravi Skrajan.

Pokazatelj toga je i njegov dugogodišnji novinarski rad koji za cilj ima promidžbu Skrada i okolice.

Uvijek će biti poveznica s novim generacijama djece i znati dati savjet i pomoć mnogima.

Tako je od mladog tihog učitelja iz 1980. godine, postao komunikativna, simpatična osoba s kojom ćemo se rado susretati u Skradu.

Što još reći? Puno zadovoljstva i mirnih dana u mirovini uz svoju obitelj, kolege s posla, susjede…

Još će dugo školskim hodnicima odzvanjati telefonski pozdrav „Škola, Pintar!“…